text: Naturstyrelsen fjerner kreaturer efter ulykke
  02 juni 2017 kl. 13.16
  Naturstyrelsen fjerner kreaturer i et af deres naturområder, efter en mand er blevet alvorligt kvæstet af et af dyrene. 
  Naturstyrelsen har besluttet sig for at fjerne kreaturer ved Naturcenteret Koutrupgård nær Tørring i Hedensted Kommune. Det sker efter, at en mand tidligere på ugen blev alvorligt kvæstet af et af dyrene, da han løb en tur med sin hund.
  - Det er en dybt tragisk ulykke, og indtil vi ved mere om, hvad der er sket, har vi i samråd med forpagteren besluttet at fjerne de pågældende dyr og erstatte dem med nogle andre. Når vi ved mere, vil vi også se på, om vi kan gøre mere for at undgå den slags hændelser fremover, siger skovrider Poul Ravnsbæk fra Naturstyrelsen Midtjylland, i en pressemeddelelse.
  Det er ikke den eneste nylige ulykke, der involverer kreaturer og mennesker.
  Den 21. maj blev en 64-årig mand trampet ihjel ved Gendarmstien i Broager.
  Naturstyrelsens råd til færdsel tæt på kreaturer
  Hold afstand - mindst 25 meterDu må ikke klappe eller fodre kvægetLad kalvene være i fredGå aldrig mellem en ko og hendes kalvHunde skal holde i snor
  
  